Aðrar svona la-la eins og unga fólkið segir . Eftirfarandi sögn úr bókinni getur verið til vitnis um það . Fljót í manninn fersk ýsan Það var fyrir um 60 árum að heimasæta nokkur í Auðkúluhreppi , komin á giftingaraldur , dugleg og ákveðin , fór vistum til bónda eins í Dýrafirði . Kunni hún vel við sig hjá honum , enda fór hann fljótlega að gera hosur sínar grænar fyrir hinni arnfirsku mey . Dvaldist henni lengur hjá bóndanum en foreldrar hennar höfðu gert ráð fyrir og söknuðu hennar frá búskapnum , því hún var heldur áhugasamari við bústörfin á bænum en systkini hennar , sem voru enn í heimahúsum . Seint og um síðir hringir svo heimasætan í móður sína , auðvitað í sveitasímann á þeim tíma . Nokkrir áheyrendur voru því að samtalinu . Tjáði hún henni að sér líkaði mjög vel vistin hjá bóndanum . Hann væri almennilegur við sig á allan hátt . Móðirin spurði þá hvort hún færi ekki að koma heim að hjálpa pabba sínum við sauðburðinn . Taldi sú stutta öll tormerki á því . Fljót í manninn fersk ýsan , svaraði þá mamman . Já , mamma mín . En það dugir ekki annað en hamra járnið meðan það er heitt , svaraði stúlkan , sem seinna giftist umræddum bónda .